กระทรวงแรงงาน เดินหน้าพัฒนาฝีมือแรงงานไทย พร้อมเสริมทักษะภาษาต่างประเทศ  หวังแรงงานไทยมีโอกาสทำงานต่างประเทศเพื่อรายได้ที่สูงขึ้น
นายบุญชอบ สุทธมนัสวงศ์ ปลัดกระทรวงแรงงาน เปิดเผยว่า ตนเองได้เดินทางร่วมกับ นายสุชาติ ชมกลิ่น รัฐมนตรีว่าการกระทรวงแรงงาน ไปยังเขตบริหารพิเศษฮ่องกง เพื่อพบปะบริษัทเอกชนที่ประกอบธุรกิจเกี่ยวกับอัญมณีและเครื่องประดับ โดยเฉพาะบริษัทที่มีโรงงานผลิตอยู่ในประเทศไทย ใช้แรงงานไทย ช่างฝีมือของไทย หารือถึงความต้องการแรงงาน รายได้ และความก้าวหน้าในอาชีพ เพื่อวางแผนการสร้าง และพัฒนาฝีมือแรงงานไทยป้อนให้ตรงตามความต้องการ ทั้งนี้ แรงงานไทยเป็นที่ต้องการทั่วโลก เนื่องจาก มีอัธยาศัยดี มีฝีมือ มีความสามารถเรียนรู้ได้เร็ว โดยแรงงานหลักที่เขตบริหารพิเศษฮ่องกง นอกจากช่างสาขาต่างๆ แล้ว ยังต้องการพนักงานนวด พนักงานบริบาลผู้สูงอายุ ผู้ช่วยพยาบาล และพนักงานการโรงแรมในทุกตำแหน่งที่เกี่ยวข้อง ตั้งแต่พนักงานต้อนรับ พนักงานทำความสะอาด เด็กเสิร์ฟ พ่อครัว แรงงานทั้งหมดที่ต่างประเทศขาดแคลน เป็นอาชีพที่คนไทยทำอยู่แล้วแต่ยังต้องเสริมทักษะด้านภาษา อย่างที่เขตบริหารพิเศษฮ่องกง นอกจากภาษาอังกฤษแล้ว ยังต้องการทักษะภาษาจีนกลาง และกวางตุ้ง จำเป็นที่ไทยต้องพัฒนาทักษะภาษาให้แรงงานไทย เพื่อเพิ่มโอกาสการทำงานต่างประเทศซึ่งจะได้ค่าตอบแทนสูงกว่าทำงานตำแหน่งเดียวกันในประเทศไทย 3-5 เท่า